Ukážka z elektronickej knihy

I WILL TEACH YOU TO BE RICH: No Guilt. No Excuses.
Just a 6-Week Program That Works (Second Edition)

Copyright © 2009, 2019 by Ramit Sethi

All rights reserved.

This edition published by arrangement with Workman, an imprint of Workman
Publishing Co., Inc., a subsidiary of Hachette Book Group, Inc., New York, New York, USA.

Cover design by Janet Parker and Jean Marc Troadec

Back cover photo by Peter Hurley

Illustrations copyright © by Nora Krug

Translation © Kristína Horková, 2025

Slovak edition © Vydavateľstvo Motýľ, s. r. o., 2025

www.vydavatelstvomotyl.sk

Print: FINIDR, s.r.o., Český Těšín, Česká republika

ISBN: 978-80-8164-414-6

Pre moju ženu Cassandru.

Si to najlepšie z každého dňa.

Pozitívne recenzie
na Ramita Sethiho a knihu Naučím vás, ako zbohatnúť.

„Ramit Sethi je vychádzajúca hviezda vo svete finančnej literatúry… výnimočne citlivo naladený na vnímanie svojej generácie… Píše štýlom drzého mladíka a zároveň čudáka zo Silicon Valley s prímesou sanfranciského hipstera.“

SAN FRANCISCO CHRONICLE

„… jedna z našich najobľúbenejších kníh o financiách.“

LIFEHACKER

„Človek najjednoduchšie zbohatne vďaka dedičstvu. Toto je druhá najlepšia cesta – vedomosti s trochou disciplíny. Ak naberiete odvahu urobiť tú správnu vec, Ramit vám ukáže, ako na to. Dôrazne odporúčam.“

SETH GODIN, AUTOR TAKTO SA ROBÍ MARKETING

„O finančných knihách panuje názor, že sú zaručene plné nezrozumiteľnej terminológie a žargónu. Na tomto fronte prichádza kniha Naučím vás, ako zbohatnúť ako absolútne prekvapenie. Je písaná neuveriteľne ľahkým štýlom, čo však neznamená, že obsahuje nezmyselné rady. Naopak, obsahuje užitočné informácie pre začiatočníkov o tom, ako narábať so svojimi financiami.“

ECONOMIC TIMES

„… svojím čítavým štýlom a jazykom bez akýchkoľvek filtrov osloví hlavne mladú generáciu.“

BUSINESS INSIDER

OTVORENÝ LIST
NOVÝM
ČITATEĽOM

Keby ste sa riadili internetovými influencermi a robili všetky činnosti, ktoré je podľa nich „nevyhnutné“ vykonávať každé ráno, váš deň by vyzeral asi takto:

4.00 – Vstať z postele

4.01 – Meditovať

5.00 – Vypiť sto litrov vody

5.33 – Zapísať si do denníka vďačnosti

10.45 – Najesť sa (výlučne keto strava)

11.00 – Zaznamenať každý minutý cent za posledných šestnásť rokov

11.01 – Umrieť

Neviem ako vy, ale za mňa nič moc. Ja preferujem rady, ktoré naozaj fungujú. A keď som si poriadne posvietil na rady, ktoré som v tejto knihe uviedol pred desiatimi rokmi, uvedomil som si jednu vec: mal som pravdu.

Ak by ste si túto knihu kúpili pred desiatimi rokmi a do bodky dodržiavali jej pokyny, toto všetko by ste do dnešného dňa dosiahli.

* Keby ste mesačne investovali 100 dolárov, investovaných 12 000 by sa zmenilo na 20 000. (Akciový index S&P 500 za posledných desať rokov rástol v priemere o 13 percent ročne.)

* Keby ste agresívne investovali 1 000 dolárov mesačne, investovaných 120 000 by narástlo na viac ako 200 000.

* Svojim financiám by ste venovali menej ako hodinu a pol mesačne.

* Mohli by ste si dopriať nejednu dovolenku a lietať v biznis triede, a to úplne zadarmo – vďaka bodom z kreditných kariet.

* Peniaze by už pre vás neboli len zdrojom úzkosti a chaosu, ale naopak, zdrojom pokoja a príležitostí.

V tejto knihe sa presvedčíte, že robím veci inak ako typickí finanční „experti“. Nebudem vás poučovať, že by ste mali obmedziť kávičkovanie (doprajte si káv, koľko vám hrdlo ráči). Nebudem vás presviedčať, aby ste si stanovili rozpočet (mám lepšiu metódu). A ešte jedna vec: som človek ako vy. Takmer každý deň uverejňujem príspevky na instagrame a na X (bývalom Twitteri) pod prezývkou @ramit a prostredníctvom svojho blogu a newslettera sa prihováram miliónom ľudí (iwillteachyoutoberich.com). Preto začnime z iného konca: ja chcem počuť niečo od vás. Skutočne! Pošlite mi e-mail (ramit.sethi@iwillteachyoutoberich.com, predmet: New book reader (Čitateľ novej knihy)) a prezraďte mi dve veci:

1. Čo vás dnes primälo k rozhodnutiu prevziať kontrolu nad svojimi peniazmi?

2. Ako vyzerá váš bohatý život? (Buďte konkrétni!)

Čítam každý jeden e-mail a snažím sa odpovedať na čo najviac z nich.

V čom všetkom vám pomohla kniha
Naučím vás, ako zbohatnúť?

Najviac milujem počúvať vaše príbehy o tom, ako vám moje materiály pomohli zmeniť život. Požiadal som niektorých svojich čitateľov, aby sa so mnou podelili o svoje výsledky.

Splatila som dlh na kreditných kartách vo výške 10 000 dolárov, ktorý sa nahromadil počas mojej nezamestnanosti, a kúpila som si byt v San Franciscu. Momentálne som bez dlhov a šetrím si prostriedky na dôchodok.

JULIANA BRODSKY, 38

Na dôchodok mám nasporených 200 000 dolárov a užívam si nespočetné dovolenky. Financujem ich zo sporiacich účtov, ktoré som si vytvoril na tento konkrétny účel; ťažko sa to dá vyčísliť.KYLE SLATTERY, 30

Každoročne jeden alebo dvakrát vycestujem na mesiac do zahraničia. Minulý rok to bola Južná Afrika, tento rok Kórea.ESLI LIGAYA, 34

Bohatý život je o slobode. V mojom prípade mi umožnil vziať si voľno z práce na deväť mesiacov a precestovať Argentínu, Kolumbiu a Spojené štáty. A mojej manželke momentálne umožnil spraviť si šesťmesačnú pauzu od práce a premyslieť si, ako ďalej.

SEAN WILKINS, 39

Aj s jedným príjmom na plný úväzok sme si mohli dovoliť poslať tri deti do súkromnej školy.

BRYAN DILBERT, 32

Aj napriek všetkému priznávam, že som nebol dokonalý. Pred desiatimi rokmi som pri písaní prvého vydania tejto knihy spravil tri chyby.

Prvou chybou bolo vynechať emócie, ktoré sprevádzajú peniaze. Dal som si záležať na tom, aby som s vami prebral základné piliere osobných financií – dostali ste úžasný doslovný scenár, ako zrušiť poplatky za oneskorenie (strana 70), presnú alokáciu aktív, ktoré používam pri investovaní (strana 197) a dokonca som vám poradil aj v tom, ako spravovať peniaze so svojím partnerom alebo partnerkou (strana 372). Ak však nevyriešite svoje neviditeľné finančné programy, všetko z toho vám bude nanič.

Neviditeľné programy sú presvedčenia, ktoré ste prebrali od svojich rodičov a spoločnosti a ktoré môžu desaťročia riadiť vaše rozhodovanie, často bez toho, aby ste si to uvedomovali. Znejú vám tieto výroky povedome?

* „Bývanie v podnájme je vyhadzovanie peňazí von oknom.“

* „U nás sa o peniazoch nerozpráva.“

* „Kreditné karty sú podvod.“

* „Prestaň míňať na kávičky!“

* „Peniaze menia človeka.“

* „Bez nekalých kšeftov veľké prachy nezarobíš.“

* „Akciový trh je hazard.“

* „Študentské pôžičky sú podvod.“

V tomto vydaní vám ukážem tie najzákernejšie a najmocnejšie neviditeľné finančné programy a ako ich poraziť.

Druhá chyba bola, že som bol príliš neústupčivý. Pravda je, že vy sami si volíte, ako vyzerá váš bohatý život, a aj to, ako sa k nemu dopracujete. V pôvodnej knihe som písal o rôznych definíciách bohatého života bez toho, aby som uznal, že k nemu môže viesť viacero ciest.

Bohatý život pre vás môže znamenať bývať na Manhattane. Alebo dovoliť si ročne stráviť štyridsať dní na lyžovačke v Utahu, našetriť si na dom s obrovskou záhradou pre svoje deti, alebo finančne podporovať základnú školu v Chorvátsku. Voľba je na vás.

Ale to, ako to dosiahnete, je tiež vaša voľba. Niektorí si zvolia tradičnú cestu a začnú si odkladať 10 percent. Potom tých 10 percent investujú a pomalými krokmi sa dopracujú k svojmu bohatému životu. Iní si odkladajú 50 percent z príjmu a rýchlo dosiahnu takzvaný „bod zlomu“, keď začnú investície financovať ich život – navždy. (Volá sa to hnutie „FIRE“* – Financial Independence, Retire Early a venujem sa mu na strane 281.)

Sami si vyberáte svoj bohatý život. A v tomto vydaní vám chcem ukázať rôzne spôsoby, ako sa k nemu dopracovať. Pomôžem si tým, že sa odvolám na prípady, keď si ľudia splnili svoj sen o bohatom živote naozaj nekonvenčne.

Zostala nám posledná, tretia chyba. Musím povedať, že v živote som veľa vecí pokašľal: najal a vyhodil som tých nesprávnych ľudí. Zmaril som si šance na prejav na platforme TED, pretože som prišiel na stretnutie nepripravený. V dvadsaťpäťke som pri výške 182 centimetrov vážil 57 kíl a vyzeral som ako vlasatá indická palička. Ale nič sa nevyrovná najväčšej chybe v mojom živote: v pôvodnej verzii tejto knihy som uviedol skutočné úrokové sadzby bánk.

Toto som vtedy napísal:

„Online banky vyplácajú na sporiacich účtoch vyššie úrokové sadzby, približne 2,5 až 5 percent, čo by pri sume 1 000 dolárov prinieslo ročný zisk na úrokoch 25 až 50 dolárov – v porovnaní s 5 dolármi ročne na sporiacich účtoch vo veľkých bankách.“

Tá informácia bola správna… v tom momente. Problém je v tom, že úrokové sadzby sa menia, čo som zabudol pripomenúť. A po vydaní mojej knihy klesli v priebehu rokov z 5 percent na 0,5 percenta. Predpokladal som, že ľudia si to spočítajú a uvedomia si, že na úrokových sadzbách až tak nezáleží. Napríklad, pri zostatku 5 000 dolárov by váš mesačný úrok klesol z 21 dolárov na 2 doláre. V širšom kontexte to nie je až také podstatné.

No pri poklese úrokových sadzieb na sporiacich účtoch sa čitatelia nahnevali, a to poriadne. A svoj hnev si vybíjali na mne. Tu je ukážka e-mailov, ktoré som dostal:

* „Táto kniha klame. Kde sú tie 5-percentné úroky, o ktorých hovoríš??“

* „Ktorá banka má 3-percentný úrok??“

* „Predmet: KDE SÚ BANKY, O KTORÝCH PÍŠEŠ“

Za posledných desať rokov dostávam každý jeden deň asi dvadsať takýchto e-mailov. Už nikdy viac. Na strane 120 uvádzam svoje obľúbené banky. Ale bez úrokových sadzieb. TIE SA TOTIŽ MENIA, VÁŽENÍ. V tomto vydaní som svoje chyby napravil. A pridal aj nejaké nové materiály.

1. Nové nástroje, nové investičné možnosti a nové prístupy k peniazom.

Ak chcete k investovaniu pristupovať agresívnejšie, ukážem vám, ako na to (strana 280). Aký je môj názor na robo-poradcov? Prezradím vám ho na strane 158. A čo predmanželské zmluvy? Vyjadrím sa aj k tomu (strana 383).

2. Nové finančné situácie, v ktorých sa ocitnete.

Ako zvládnuť vzťahy a peniaze? Pridal som nové materiály (strana 364). Chcem, aby ste vedeli, na čo sa zamerať po nastavení finančného systému (strana 333). A ak poznáte ľudí, ktorí svoju neschopnosť splácať dlhy a posunúť sa v živote zvaľujú na politiku a generáciu baby boomerov, mali by si prečítať môj názor na kultúru sebaľútosti (strana 29).

3. Úžasné príbehy ďalších čitateľov knihy Naučím vás, ako zbohatnúť.

Do knihy som zahrnul množstvo nových príkladov vrátane inšpiratívnych príbehov o dosiahnutí úspechu u rôznych typov ľudí: muži a ženy po dvadsiatke, tridsiatke, štyridsiatke a päťdesiatke; ľudia, ktorí začínali od nuly a ľudia, ktorí svoje bohatstvo ešte viac rozšírili. A mučivé prípady ľudí, ktorí zaspali na vavrínoch a nevyužili vedomosti z mojej knihy – a ako za to zaplatili.

Pridal som nové materiály v kapitolách, kde mi to pripadalo vhodné, no techniky, ktoré fungujú stále rovnako, som ponechal nezmenené. Mnoho ľudí chce „nové“ rady, hodnota tejto knihy však nespočíva v jej novote, ale v jej užitočnosti.

Za desať rokov som aj ja prešiel zmenou. Oženil som sa, rozšíril som svoje podnikanie a naučil sa viac o peniazoch a psychológii. Teraz mám príležitosť podeliť sa s vami o svoje poznatky. Uprostred všetkého toho chaosu, ošiaľov a najnovších aplikácií, systém osobných financií knihy Naučím vás, ako zbohatnúť (NVAZ) naozaj funguje. Dlhodobé nízkonákladové investovanie funguje. Automatizácia funguje. Využite túto knihu a vytvorte si bohatý život, ako tisícky ľudí pred vami.

– Ramit Sethi

ÚVOD

BOLI BY STE RADŠEJ
SEXI,
ALEBO BOHATÍ?

Vždy ma zaujímalo, prečo toľko ľudí po skončení vysokej školy priberie. Teraz nemám na mysli ľudí so zdravotnými problémami, ale bežných ľudí, ktorí boli ako vysokoškoláci štíhli a zaprisahávali sa, že im sa to „nikdy v živote“ nemôže stať. No napriek tomu väčšina Američanov krôčik po krôčiku naberá nezdravé množstvo kíl.

Za tých desať rokov od napísania mojej knihy sa z hmotnosti a zdravia stali také kontroverzné témy, že mi radili, aby som sa k nim nevyjadroval. Avšak po vlastných skúsenostiach s výživou, fyzickou kondíciou a peniazmi som sa ešte väčšmi utvrdil v názore, že tieto témy spolu súvisia – a viete ich dostať pod kontrolu.

Nikto nepriberie cez noc. Ak by to tak bolo, vedeli by sme to ľahšie predvídať a zakročiť. Dekagramy sa na nás nabaľujú počas toho, ako jazdíme do práce autom a potom sedíme za počítačom osem hodín denne. Naberanie na hmotnosti nastáva vtedy, keď sa z vysokoškolského kampusu plného cyklistov, bežcov a univerzitných atlétov, ktorí nás kedysi inšpirovali k pohybu, prehupneme do skutočného sveta. Skúste sa však pustiť s priateľmi do rozhovoru o chudnutí po vysokej škole a uvidíte, či dostanete niektorú z týchto odpovedí:

„Vyvaruj sa sacharidov!“

„Nejedz pred spánkom, pretože tuk sa počas spánku nespaľuje efektívne.“

„Ketogénna strava je jediný spôsob, ako schudnúť.“

„Pitie jablčného octu ti zrýchli metabolizmus.“

Vždy sa pri takýchto slovách zasmejem. Nejde o to, či sú pravdivé alebo nie.

Ide o to, že zbožňujeme rozoberať detaily.

Pokiaľ ide o chudnutie, 99,99 percent z nás potrebuje vedieť len dve veci: jedzte menej a viac sa hýbte. Viac musia len elitní atléti. Avšak namiesto toho, aby sme prijali tieto jednoduché skutočnosti a riadili sa nimi, radšej rozoberáme transmastné kyseliny, pochybné výživové doplnky a to, či je lepší program Whole30** alebo paleo diéta.

Koniec ukážky